Faldo sê LIV-spelers kan nie in Ryder-beker speelSir Nick Faldo (Foto: Patrick Smith/Getty Images) Dit is tyd om aan te beweeg en daar is nie plek in die Ryderbeker-kompetisie vir enige spelers wat hulle by die LIV-reeks aangesluit het nie. Só sê Nick Faldo, wat vir langer as 20 jaar een van Europa se grootste steunpilare in die tweejaarlikse Ryderbeker-kragmeting met Amerika was. Faldo, die wenner van ses major-titels, het vanaf 1977 tot 1997 in 11 agtereenvolgende Ryderbeker-toernooie gespeel en was tot 2021 Europa se suksesvolste speler in die kompetisie totdat die Spanjaard Sergio Garcia hom op die puntelys verbygesteek het. Die Engelse gholfster het oor die jare 25 punte vir Europa ingesamel voordat Garcia sy rekord tot 28,5 punte verbeter het. “Die spelers wat hulle by die LIV-reeks aangesluit het, het self daardie besluit geneem. Hulle het geweet daar gaan sekere gevolge wees, maar het desondanks die pad gevat en in die proses groot geld in hul sakke gesteek. “Al die betrokke spelers wat gedros het, is in elk geval oud. Dit is ’n gulde geleentheid vir die Europese span om aan te beweeg en ’n groep spelers van 25 jaar oud bymekaar te kry wat in die volgende vyf of ses Ryderbeker-toernooie kan speel,” het Faldo volgens Sky Sports gesê. Vanjaar se Ryderbeker-toernooi word vanaf 29 September tot 1 Oktober by die Marco Simone-klub buite Rome in Italië beslis. Amerika is die verdedigende kampioen nadat die Yanks twee jaar gelede op Whistling Straits in Wisconsin met 19-9 met Europa afgereken het. Afgesien van Garcia het Europese Ryderbeker-staatmakers soos Lee Westwood, Ian Poulter, Martin Kaymer en Graeme McDowell hulle almal ook verlede jaar by die omstrede LIV-reeks aangesluit. Van dié vyftal is Garcia straks die enigste speler wat werklik ’n kans staan om die Europese span te haal. Hy geniet reusesteun van sy landgenoot Jon Rahm, wat bykans weekliks pleit dat Garcia steeds toegelaat moet word om Europa te verteenwoordig. Europese gholfbase het egter nog nie ’n besluit geneem oor wie vir die span oorweeg kan word nie. Hulle wag skynbaar vir die arbitrasiesaak aanstaande maand tussen die DP World-reeks en die spelers wat hulle by die nuwe reeks, gefinansier deur Saoedi-Arabië, aangesluit het. ’n Speler wat gewis deel sal wees van die Europese span, die Ier Rory McIlroy, is op rekord dat hy niks met die LIV-spelers te doen wil hê nie. “Ek het al honderd keer gesê dat die LIV-spelers nie deel moet wees van die Ryderbeker nie. Hulle het hul rug op ons gekeer. Die tyd het aangebreek om die span te herbou en na die opkomende jongelinge te kyk vir die toekoms,” het McIlroy onlangs aan Golf Digest gesê. Die wêreld se nr. 1-speler en die LIV-speler Patrick Reed, wat in 2016 se Ryderbeker-toernooi in die enkelspelle kragte gemeet het, het vroeër vandeesweek in Dubai swaarde gekruis nadat die Ier die Yank glo afgejak het op die vooraand van die Here Desert Classic-toernooi. McIlroy het ná die voorval gesê Reed leef nie in die werklikheid nie nadat die Yank hom op die oefenbof genader en probeer groet het – en dit skaars ’n maand nadat hy ’n dagvaarding aan hom beteken het. McIlroy sê hy was geensins lus om met Reed te praat nie en het hom geïgnoreer. Reed het agterna gesê McIlroy het soos ’n onvolwasse kind opgetree en sy verbasing uitgespreek dat die Ier nie met hom wou praat nie. Die Yank het erken dat hy ’n gholfpennetjie in die rigting van McIlroy gegooi het toe hy weggestap het. Hierop het McIlroy gesê dat indien hy so opgetree het, sou Reed hom waarskynlik gedagvaar het. “Ek lewe in die werklikheid, ek weet nie waar hy lewe nie. As ek in sy skoene was, sou ek nie ’n ‘hallo’ of handdruk verwag het nie,” het McIlroy oor die voorval gesê. Reed het in 2016 op Hazeltine met 1 voor met McIlroy afgereken in een van die beste enkelspel-wedstryde nog in ’n Ryderbeker. Hy was ook die Ier se baas in 2018 in die Amerikaanse Meesters op Augusta toe hulle die laaste dag sake om die gesogte titel uitgespook het. *Hewige reën het Donderdag die eerste ronde van die Desert Classic-toernooi ontwrig en die spelers moes Vrydag na die baan terugkeer om hul rondes te voltooi. Ironies genoeg is die vroeë voorlopers in die klubhuis niemand anders nie as McIlroy en Reed, wat albei tellings van 66 – ses houe minder as die baansyfer – aangeteken het.